Recomandări pentru Seria „Întrebări despre Biserică”

„Creștinii sunt presați de întrebări foarte reale. Ce spune Scriptura despre structura unei biserici, despre închinare, despre organizarea lucrării și despre definirea conducerii biblice a bisericii? Acestea sunt doar câteva din întrebările la care cărțile din această nouă serie de la 9Marks vine cu răspunsuri clare, atent formulate și convingătoare. Sunt foarte recunoscător pentru această lucrare și pentru influența ei incredibil de sănătoasă în atât de multe biserici credincioase. Vă recomand această serie de cărți cu toată căldura”. - R. Albert Mohler Jr., președinte, The Southern Baptist Theological Seminary

„Întrebările sincere merită să capete răspunsuri bine gândite. Dacă nu ești sigur de unde să începi în găsirea răspunsurilor la aceste întrebări, această serie îți poate sluji ca un punct de lansare în oceanul de întrebări pe această temă. Aceste scurte cărți vin cu răspunsuri convingătoare, la obiect, și sunt excelente pentru a fi citite împreună cu un prieten sau cu o sută de prieteni”. - Gloria Furman, autoarea cărților Missional Motherhood și The Pastor’s Wife

„Ca păstor, mi se pun foarte multe întrebări. Sunt abordat de necredincioși care caută să înțeleagă Evanghelia, de noi credincioși care sunt nesiguri legat de următorii pași pe care să îi facă, și de credincioșii care se maturizează și care vor să fie ajutați în găsirea de răspunsuri la întrebări despre familia creștină, relațiile cu prietenii, vecinii sau colegii de muncă. În astfel de momente, îmi doresc să am o carte pe care să le-o ofer, care să fie scurtă, la obiect și care să îi îndrepte în direcția corectă pentru mai mult studiu. Seria „Întrebări despre biserică” oferă exact acest fel de răspunsuri. Fiecare carte tratează o întrebare anume într-o manieră biblică, scurtă și practică. Cred că titlul seriei poate fi mai bine „Răspunsuri despre biserică”. Îmi plănuiesc să cumpăr mai multe exemplare și să le dăruiesc cu regularitate. Și tu ai trebui să faci același lucru”. - Juan R. Sanchez, păstor senior, High Pointe Baptist Church, Austin, Texas

„Unde pot creștinii să găsească răspunsuri la întrebările comune despre viața de biserică – fără să trebuiască să caute prin cărți stufoase și scumpe? Cărțile din seria „Întrebări despre biserică” vin în întâmpinarea nevoii noastre de a căpăta răspunsuri biblice, echilibrate și practice. Pentru păstori, această serie se va dovedi o resursă de încredere pentru ghidarea membrilor de biserică spre o înțelepciune mai profundă și o unitate mai puternică”. - Ray Ortlund, președinte, Renewal Ministries

Promite Evanghelia sănătate și prosperitate?

Seria „Întrebări despre Biserică”

Sunt chemat la lucrare?, Brad Wheeler

Îi iubește Dumnezeu pe toți oamenii?, Matt McCullough

Cum pot găsi pe cineva care să mă ucenicizeze?, Garret Kell

Cum pot să folosesc mai bine lectura Bibliei?, Jeremy Kimble

Cum îi pot iubi pe membrii bisericii care au alte afinități politice?, Jonathan Leeman și Andy Naselli

Cum pot să slujesc în biserica locală?, Matthew Emadi

Cum pot să susțin lucrarea internațională de misiune?, Mark Collins

Cum poate biserica noastră să găsească un păstor credincios?, Mark Dever

Cum pot sluji femeile în biserica locală?, Keri Folmar

Este un lucru iubitor să practicăm disciplina bisericii?, Jonathan Leeman

Ce să fac dacă nu am dorința să mă rog?, John Onwuchekwa

Ce să fac dacă nu simt dorința să merg la biserică?, Gunner Gundersen

Ce să fac dacă sunt descurajat în evanghelizare?, Isaac Adams

Ce să fac acum, că sunt creștin?, Sam Emadi

Ce ar trebui să facem cu membrii care nu vin la întâlnirile bisericii?, Alex Duke

De ce este Cina Domnului atât de importantă?, Aubrey Sequeira

De ce ar trebui să mă botez?, Bobby Jamieson

De ce să dăruiesc în biserica locală?, Jamie Dunlop

De ce să mă alătur unei biserici locale?, Mark Dever

Pot femeile să fie păstori?, Greg Gilbert

La ce ar trebui să mă uit în alegerea unei biserici?, Alex Duke

Este Iadul real?, Dane Ortlund

Cine conduce biserica?, Sam Emadi

Care este misiunea bisericii?, Jonathan Leeman

Cum pot fi sigur că sunt mântuit?, Jeremy Pierre

Promite Evanghelia sănătate și prosperitate?, Sean DeMars

Ce fac diaconii?, Juan Sanchez

SEAN DeMARS

PROMITE EVANGHELIA SĂNĂTATE ȘI PROSPERITATE?

MAGNA GRATIA

PROMITE EVANGHELIA SĂNĂTATE ȘI PROSPERITATE?

Sean DeMars

Copyright © 2023 Editura MAGNA GRATIA. Toate drepturile rezervate. Nicio parte a acestei publicații nu poate fi reprodusă, stocată sau transmisă în orice formă și prin orice mijloace – electronice, mecanice, prin fotocopiere, microfilmare, înregistrare sau alt fel – cu excepția unor citate scurte în recenzii, fără permisiunea prealabilă a deținătorului drepturilor de autor.

Does the Gospel Promise Health and Prosperity?

Copyright © 2022 by Sean DeMars and 9Marks

Originally Published in English by Crossway with all International rights owned by Crossway and 9Marks

525 A Street NE , Washington DC 20002

This edition published by arrangement with 9Marks. All rights reserved.

Traducerea: Ninel Lazăr. Corectura: Monica Lazăr. Coperta: Jordan Singer. Tehnoredactare și DTP: MG Studios.

Dacă nu este precizat altfel în text, citatele biblice sunt preluate din Biblia Cornilescu, ediția revizuită. Drepturi de autor British and Foreign Bible Society (BFBS) și Societatea Biblică Interconfesională din România (SBIR) 1924, 2016. Folosit cu permisiune. Referințele biblice notate cu NTR sunt preluate din Biblia, Noua Traducere Românească (NTR). Copyright 2007, 2010, 2016 de Biblica Inc. Toate drepturile sunt rezervate. Folosit cu permisiune.

ISBN: 978-630-6569-04-5 (PDF); 978-630-6569-05-2 (epub).

Editura MAGNA GRATIA nu susține în mod necesar toate punctele de vedere ale autorilor pe care îi publică.

„Să nu furi” (Exod 20:15).

Respectă drepturile de autor și efortul depus pentru publicarea acestei cărți! Cerințele MAGNA GRATIA privind drepturile de autor pot fi consultate la adresa de internet www.magnagratia.org/copyright.html.

Editura MAGNA GRATIA

Str. Liliacului nr.26,

Dascălu-Ilfov 077075

Email: contact@magnagratia.org

Internet: www.magnagratia.org

„Căci cu privire la Hristos, vouă vi s-a dat harul nu numai să credeți în El, ci să și pătimiți pentru El”. (Fil. 1:29)

Stăteam în cada băii mele, incapabil să mă ridic. Mă simțeam de parcă urma să mor. Apa din cadă începuse să se răcească. Eu mă marinam în propria supă, blocat acolo de două ore. Eram confuz. Ori de câte ori eram suficient de coerent ca să mă pot ruga, m-am rugat. M-am rugat pentru vindecare și pentru credința de a primi vindecarea.

Te rog, Isuse, salvează-mă. Te rog, vindecă-mă. Mă pocăiesc, îmi pun toată inima în rugăciune chiar acum și alung orice îndoială sau frică. Știu că mă poți vindeca. Te rog, vindecă-mă!

În final, mama m-a tras afară din cadă. „Uite-te la tine!”, a spus ea plină de lacrimi. „Te duc la urgență chiar acum!”

Abia de puteam să vorbesc. „Nu, Isus este doctorul meu”.

După mintea mea, asta însemna să Îl urmez pe Hristos.

Eram creștin de doar câteva luni. Abia ieșisem din închisoare, și majoritatea zilelor mele erau folosite încercând să le spun Evanghelia oamenilor cărora le vândusem droguri sau cu care consumasem droguri. În acele prime zile, l-am întâlnit pe un tip pe nume Roger, care – spre deosebire de toți ceilalți din jurul meu – m-a invitat la el acasă, să luăm masa împreună. Roger mi-a plătit acel prânz și am petrecut întreaga zi cu el, timp în care m-a învățat multe lucruri despre Biblie.¹

De-a lungul următoarelor șase luni, Roger mi-a dat să mănânc, m-a sfătuit, m-a ajutat financiar și m-a învățat cum să citesc Biblia. Din nefericire, ceea ce el m-a învățat era greșit. Foarte greșit. El m-a învățat ceva denumit „evanghelia prosperității”. Eu eram destul de sigur că niciun creștin nu știa mai puține lucruri despre Scriptură ca mine, așa că nu aveam niciun habar că Roger, ajutorul meu deosebit în teologie, mi-a servit ceva otrăvit cu arsen.

Și am băut totul.

Învățătura lui Roger mi se părea logică pe atunci. „Uite, femeia asta s-a atins de poalele hainei Lui și a fost vindecată... Uite, Isus nu i-a putut vindeca pentru că ei nu aveau suficientă credință”. Evanghelia prosperității părea foarte adevărată în felul în care eu citeam Scriptura. Era atât de clară, chiar evidentă.

Dar în viața reală, lucrurile nu mergeau chiar așa. Nu eram în stare să îmi plătesc chiria. Mă zbăteam să supraviețuiesc săptămână de săptămână. Mă îmbolnăveam chiar când proclamam vindecarea în Numele lui Isus. Unde era biruința? Calculele evangheliei prosperității nu îmi prea ieșeau.

„Bună, Roger”, am zis eu. „Nu înțeleg. Se pare că aceste lucruri nu funcționează. Ce anume fac greșit? Ce îmi lipsește?”

„Nu știu exact ce, Sean, dar știu că problema nu este la Dumnezeu sau la Cuvântul Lui. Trebuie să fie ceva în inima sau în viața ta”.

În acele prime zile de viață creștină, eu Îl iubeam pe Isus cu adevărat. El m-a mântuit și voiam să îmi petrec restul vieții slujindu-L. În mintea mea, mustrarea bolii, proclamarea prosperității și cercetarea străfundurilor întunecate ale inimii mele în căutarea păcatului și a îndoielii erau lucrurile pe care credeam că Isus le voia de la mine. Nu știam de nimic mai bun, așa că am făcut ce știam mai bine.

Apoi Dumnezeu a intervenit într-o zi. Un învățător biblic mi-a arătat ce era Evanghelia cu adevărat.

Nu îmi aduc aminte multe detalii din acea seară, dar când am auzit pe cineva predicând autentic Evanghelia biblică, mi-am dat seama că majoritatea lucrurilor pe care credeam că le știu despre Dumnezeu, despre Biblie, Cruce și viața creștină erau greșite. Foarte greșite. Erau zile întunecate. Eram plin de mânie, confuzie și depresie. Dar Dumnezeu mi-a remodelat înțelegerea Evangheliei printr-o înțelegere corectă a Cuvântului Lui.²

Astăzi slujesc ca păstor al unei biserici din nordul statului Alabama. A trecut mult timp de când credeam în evanghelia prosperității, dar văd și azi ce efecte dăunătoare are ea asupra bisericii pe care Hristos a răscumpărat-o cu sângele Lui. Am scris această scurtă carte ca să te ajut să ai o gândire corectă despre evanghelia prosperității, spre binele sufletului tău (2 Ioan 2:8) și ca să te echipez pentru lucrarea de evanghelizare și ucenicizare.

Vreau să rămân la principalele întrebări despre evanghelia prosperității, adică la acestea:

Ce este evanghelia prosperității?

Este evanghelia prosperității un mesaj biblic?

Cum îi putem ajuta pe cei care cred în evanghelia prosperității?

Ce este „evanghelia prosperității”?

Când discut cu prietenii mei vorbitori de engleză care locuiesc în afara Americii, îmi aduc aminte de vechile exprimări prin care americanii, britanicii și australienii sunt diferiți chiar dacă au o limbă comună. Englezii zic „boot” [cizmă], iar eu (american) mă gândesc la ce poartă văcarii în picioare. Dar ei se referă la spațiul liber din portbagajul unei mașini. Prietenii mei australieni folosesc termenul „diary” cu referire la calendar, nu la cărțile pe care tinerele le țin ascunse sub perne. Britanicii, australienii și nord-americanii vorbesc toți limba engleză, dar uneori noi folosim aceleași cuvinte pentru a comunica lucruri diferite.

Acest lucru se poate petrece și când vorbim despre teologie. Așa că vreau să mă asigur că, înainte de a începe să discutăm despre „evanghelia prosperității”, înțelegem cuvintele pe care le folosim și felul în care le folosim. Trebuie să ne definim termenii.

Dar până să ajungem la acele definiții, haideți să vorbim despre una dintre temele mele favorite: mâncarea. Dacă vrei să înțelegi ce este evanghelia prosperității, trebuie să înțelegi ceva despre mâncarea mexicană.

Eu sunt un soi de fan al mâncării mexicane. Am crescut în sudul Californiei, așa că dragostea mea pentru ea este profundă. Ori de câte ori călătoresc, de regulă încerc un restaurant mexican ca să văd ce versiune de taco se gătește acolo. Am încercat taco sud-coreean, taco Tex-Mex, taco vegan și orice combinație între acestea. Dar ceva este special la mâncarea mexicană. Orice ai mânca, de regulă este o variație a acelorași ingrediente: carne, brânză, tortilla, vegetale și un fel de salsa. Mâncarea mexicană ar putea arăta într-un fel în sudul Californiei, într-un alt fel în Mexico City, și în alt fel în sudul orașului Boston, dar oriunde ai parte de aceste ingrediente, acolo ai de-a face cu mâncare mexicană.

Aceasta este o imagine destul de bună pentru ce este evanghelia prosperității. Evanghelia prosperității nu este o idee sau doctrină singulară. Ea este o colecție de idei care, când sunt luate împreună, duc la confuzie, distorsionare și subminarea adevăratei Evanghelii a lui Isus Hristos. Ea poate să arate într-un fel în America de Sud, în alt fel în India și în alt fel în suburbiile din partea de nord a statului Georgia. Dar oriunde ai merge, de regulă evanghelia prosperității are aceleași ingrediente de bază. Așa că, în loc să vă ofer o definiție a „evangheliei prosperității” într-o singură propoziție, vreau să prezint patru dintre ingredientele ei de bază.

1. Dumnezeu vrea să ne dea prosperitate materială.

2. Dumnezeu vrea ca noi să vorbim cu putere.

3. Dumnezeu nu vrea să suferim.

4. Dumnezeu vrea să trăim vieți biruitoare și prospere.

Și le voi explica pe rând pe fiecare dintre ele.

1. Dumnezeu vrea să ne dea prosperitate materială

Evanghelia prosperității subliniază ideea că Dumnezeu ar vrea să Își binecuvânteze poporul cu bunuri materiale. Felul în care El face acest lucru va fi dependent de context. Predicatorii prosperității din suburbiile din Texas îți vor spune cel mai probabil că Dumnezeu vrea să conduci mașini cu scaune tapițate din piele și să ai un plan de pensie foarte bun. Predicatorii prosperității din zonele rurale din Africa ar putea să sugereze ideea că Dumnezeu ar vrea ca poporul Lui să aibă găini care fac ouă în fiecare zi și ca recoltele lor să fie bogate în fiecare an. Oricare ar fi contextul, fiecare formă de evanghelie a prosperității sugerează că relația noastră cu Dumnezeu prin Hristos ar trebui să ducă la bunuri materiale în viețile noastre.

Problema acestui fel de a gândi este că el prețuiește mai mult binecuvântările lui Dumnezeu decât pe Dumnezeu însuși. El îi învață pe oameni să iubească darurile mai presus de Acela care le dă.

Cu siguranță că lui Dumnezeu Îi place să le dea daruri bune copiilor Lui (Matei 7:7-11). Dar aceste daruri cerești se presupune că ne vor îndrepta înapoi către Dumnezeu însuși, așa cum spunea Pavel: „[Dumnezeu] El le dă tuturor viața, suflarea și toate lucrurile... ca ei să-L caute pe Dumnezeu, și să se silească să-L găsească bâjbâind, măcar că nu este departe de fiecare din noi” (F.A. 17:25, 27).

Înțelegi acest lucru? Dumnezeu ne dă lucruri bune ca să ne îndrepte înapoi către El.

Și totuși, într-un fel subtil și probabil chiar neintenționat, evanghelia prosperității îi învață pe oameni să Îl trateze pe Dumnezeu ca pe un mijloc pentru a obține ceea ce ei își doresc. Ea nu îi învață pe oameni să Îl dorească pe Dumnezeu pentru cine este El. În evanghelia prosperității, vestea bună a Evangheliei este succesul financiar, binele personal, vindecarea de boli sau acumularea oricărui număr de alte daruri de la Dumnezeu.

Exprimat în termeni simpli, aceasta este idolatrie. Ea Îl portretizează pe Dumnezeu ca un fel de lampă fermecată, nu ca pe un Tată ceresc. Comparați ceea ce tocmai ați citit cu exprimarea lui Asaf din Psalmul 73:

Pe cine altul am eu în Cer afară de Tine? Și pe pământ nu-mi găsesc plăcerea în nimeni decât în Tine. Carnea și inima pot să mi se prăpădească: fiindcă Dumnezeu va fi pururea stânca inimii mele și partea mea de moștenire (Ps. 73:25-26).

Vi se pare că lui Asaf îi pasă mai mult de darurile lui Dumnezeu decât de Dumnezeu însuși? În Scriptură, Dumnezeu este țelul suprem și cel mai mare dar.

2. Dumnezeu vrea să vorbim cu putere

Evanghelia prosperității ne învață că, atunci când venim la Hristos, cuvintele noastre pot să preia ceva din puterea creatoare a lui Dumnezeu. Prin Isus Hristos, pretind predicatorii evangheliei prosperității, putem să rostim cuvinte care au putere creatoare. Uneori, acest lucru este denumit „numește și proclamă” – adică să „numim” o binecuvântare, apoi să o „pretindem” sau să o proclamăm ca aparținându-ne, având așteptarea ca ea să devină realitate.

Problema acestui fel de a gândi este că face confuzie între două adevăruri esențiale și neclintite ale Scripturii: Dumnezeu este Creatorul, iar noi suntem ființe create de El.

Îngăduiți-mi să explic.

În primul rând, evanghelia prosperității Îl remodelează pe Dumnezeu după chipul nostru. Scriptura ne învață că Dumnezeu a creat oamenii după chipul și asemănarea lui Dumnezeu (Gen. 1:27). Cu toate acestea, evanghelia prosperității răstoarnă acest adevăr și Îl remodelează pe Dumnezeu după chipul nostru, astfel încât interesele și ambițiile noastre devin în mod necesar ale Lui.

Desigur, evanghelia prosperității nu este singura religie falsă care Îl remodelează pe Dumnezeu după gusturile noastre. Oamenii păcătoși au făcut acest lucru vreme de mii de ani. Gândiți-vă la zeii din panteonul greco-roman. Ares și Artemis, Zeus și Demeter, toți acești „zei” sunt indubitabil creația omului. Ei sunt deseori josnici – la fel ca noi; ei sunt plini de răutate, pofte și lăcomie – exact ca noi. Ceea ce vedem în acești „zei” nu este divinitate autentică, ci doar o reflectare a chipului nostru decăzut.

Așa ceva poate părea diferit de ce vedeți pe TBN – o rețea de televiziune care promovează fățiș evanghelia prosperității – diferit de cum arăta în panteonul roman. Dar observatorul atent va recunoaște același fenomen. Evanghelia prosperității remodelează dorințele lui Dumnezeu după cele ale noastre, în loc să facă exact invers.

Simplu spus, evanghelia prosperității este o religie a lăcomiei (1 Tes. 2:5). Ea îi învață pe creștini să Îl trateze pe Isus ca pe un Dumnezeu care dorește în primul rând ca noi să fim prosperi în orice fel, care nu rânduiește niciodată boală sau suferință în viețile noastre, și care este preocupat doar de confortul creaturilor Sale.

Când Dumnezeu ne-a creat după chipul Lui, El a spus că lucrarea Lui era „bună” (Gen. 1:27, 31). Dar când Adam și Eva au păcătuit, ei au pătat creația Lui cea bună și frumoasă. Când noi încercăm să Îl recreăm într-un fel păcătos pe Dumnezeu după chipul nostru, noi distorsionăm identitatea Lui și Îi desfigurăm caracterul. Evanghelia prosperității zugrăvește o imagine a lui Isus care Îl face să pară mai mult ca zeii de nimic din Grecia și Roma antică decât ca Fiul veșnic al lui Dumnezeu.

În al doilea rând, evanghelia prosperității ne învață să creăm lucruri prin cuvintele noastre, ceva ce doar Dumnezeu poate face. La început, Dumnezeu a vorbit, și lucrurile au apărut în existență (Gen. 1). Universul a apărut pur și simplu. De ce? Pentru că Dumnezeu creează lucruri prin puterea cuvântului. Ființele omenești nu pot face acest lucru pentru că ele nu sunt Dumnezeu. Dar potrivit multor învățători ai evangheliei prosperității, toți creștinii au abilitatea de a crea lucruri prin cuvânt, deopotrivă binecuvântări și blesteme. Oricât de ciudat ar părea, această învățătură falsă decurge în întregime dintr-o înțelegere greșită a unui singur verset:

Moartea și viața sunt în puterea limbii; oricine o iubește, îi va mânca roadele (Prov. 18:21).

Promotorii evangheliei prosperității sugerează că acest verset ar indica faptul că, dacă ne dorim ceva, tot ce trebuie să facem este să numim acel lucru și să îl proclamăm. Pur și simplu trebuie să creăm lucrurile prin cuvânt.

Evident, problema este că Proverbe 18:21 nu vorbește deloc despre așa ceva.

Haideți să avem o scurtă lecție despre cum să interpretăm proverbele din Biblie. Ele sunt maxime, niște zicători de înțelepciune despre cum să trăim spre slava lui Dumnezeu într-o lume decăzută. Ele ne dau idei despre cum să trăim având în vedere ordinea creată de Dumnezeu. Așadar, ideea acestui proverb nu este că „oamenii au puterea de a crea prosperitate prin cuvintele lor”. Ideea acestui proverb este că ceea ce alegem să facem cu cuvintele noastre va transmite fie har și încurajare (adică „viață”), fie descurajare și disperare (adică „moarte”).

Probabil bazându-se pe cartea Proverbelor, Iacov vorbește despre același lucru când compară limbile noastre cu focuri mici care pot aprinde păduri întregi (Iacov 3:5). Când îi blestemăm pe alții, spune Iacov, limba noastră este „un rău, care nu se poate înfrâna, este plină de o otravă de moarte” (Iacov 3:8). Evident, el vorbește metaforic. Limbile noastre nu sunt literalmente otrăvitoare, la fel cum ele nu pot crea literal viața, nici nu pot cauza moartea. Aceste descrieri pur și simplu simbolizează puterea cuvintelor noastre de a zidi sau distruge.

Mai mult, a sugera că putem crea binecuvântări prin cuvintele noastre contrazice restul Scripturii. Biblia ne învață cu regularitate și consecvență că doar Dumnezeu are puterea care creează viața prin cuvântul Lui (Rom. 4:17).

Învățătorii evangheliei prosperității contrazic acest lucru. Ei spun că, atunci când devenim creștini, noi putem folosi aceeași putere creatoare pe care doar Dumnezeu o are. Dar Scriptura respinge aceste pretenții ca fiind nu doar periculoase, ci chiar aducătoare de condamnare. Țineți minte că Satana încearcă să îi ducă pe oameni în rătăcire spunându-le că ei ar putea fi ca Dumnezeu (Gen. 3:5). Oricine îți spune că ai putea fi ca Dumnezeu și să creezi binecuvântări materiale prin cuvintele tale merge pe urmele pașilor înșelătorului.

3. Dumnezeu nu vrea să suferim

Evanghelia prosperității ne sugerează că, întrucât Dumnezeu este Tatăl nostru, El n-ar vrea niciodată ca noi, copiii Lui, să suferim. În fapt, dacă un creștin suferă, cauza care i se atribuie este păcatul sau cel puțin lipsa de credință. Creștinii cu adevărat plini de credință vor avea parte doar de sănătate și plinătate trupească.

Problema acestui fel de gândire este că Dumnezeu îi făgăduiește poporului Lui că ei vor avea parte de suferințe în această lume.

Noi suferim uneori din cauza păcatului – fie păcatul propriu, fie păcatele altora (ex. 2 Sam. 12:19; Ps. 32:3-4). Dar Scriptura ne învață și că oamenii suferă datorită providenței bune a lui Dumnezeu, chiar dacă ea poate părea ciudată.

Dumnezeu folosește deseori suferința noastră ca să împlinească ceva frumos și bun în viețile copiilor Lui (Gen. 50:20; Iov 1; Ioan 9:1-3; 2 Cor. 12:7-10). Acest lucru este cu siguranță valabil în privința suferințelor Domnului Isus, care a fost perfect de inocent și de credincios, și știm sigur că suferințele Lui au fost parte din voia lui Dumnezeu (Isaia 53:10; F.A. 4:27-28).

Mulți autori din Noul Testament ne învață că suferința este o parte normală din experiența creștinului. Iată felul în care Dumnezeu îi vorbește poporului Lui despre necazurile lor:

Ferice va fi de voi când, din pricina Mea, oamenii vă vor ocărî, vă vor prigoni, și vor spune tot felul de lucruri rele și neadevărate împotriva voastră! Bucurați-vă și veseliți-vă, pentru că răsplata voastră este mare în ceruri; căci tot așa i-au prigonit pe prorocii, care au fost înainte de voi (Matei 5:11-12).

Căci cu privire la Hristos, vouă vi s-a dat harul nu numai să credeți în El, ci să și pătimiți pentru El (Fil. 1:29).

Dimpotrivă, dacă suferă pentru că este creștin, să nu-i fie rușine, ci să Îl proslăvească pe Dumnezeu pentru numele acesta (1 Petru 4:16).

În ciuda acestor pasaje clare ale Scripturii, învățătorii evangheliei prosperității Îi fac pe creștini să se simte rușinați când suferă. Ei le spun oamenilor că Dumnezeu vrea întotdeauna să le vindece bolile, ceea ce face ca moartea inevitabilă a tuturor oamenilor să sune foarte ciudat. Ei le spun oamenilor că Dumnezeu nu vrea ca ei să sufere. Dar învățătura Bibliei este mult mai complexă. Biblia ne arată că Dumnezeu Își arată uneori dragostea și puterea vindecându-ne și scutindu-ne de suferință, și că alteori El folosește durerea și greutățile ca să Își aducă slavă sfințindu-Și și mântuindu-Și poporul în final.

4. Dumnezeu vrea să trăim vieți biruitoare și prospere

În perioada mea când am fost influențat de evanghelia prosperității, am auzit predici focalizate în principal pe patru teme:

1. credința

2. bogăția

3. sănătatea

4. biruința.

Aceste patru teme sunt căile pe care merge trenul predicării prosperității. De ce? Pentru că prosperitatea și biruința sunt trăsături principale ale vieții creștine.

Problema acestui fel de gândire este că Scriptura ne învață că viața creștină credincioasă nu poate fi redusă la patru sau cinci teme.

În lucrarea mea obișnuită de predicare, congregația unde slujesc aude predici pe teme precum harul, credința, smerenia, autoritatea, familia, căsătoria, predestinarea, cântarea, suferința, ascultarea, binecuvântările, înfierea, lucrarea pastorală, membralitatea, Iadul, sfințirea, alegerea, ucenicizarea, reconcilierea rasială, bucuria, cortul întâlnirii, sistemul jertfelor, sfințenia, lupta spirituală și așa mai departe.

Membrii noștri au auzit predici pe o varietate atât de mare de teme pentru că biserica noastră este dedicată predicării expozitive. Eu predic verset cu verset, capitol după capitol, succesiv din toate cărțile Bibliei. Cu alte cuvinte, Dumnezeu stabilește agenda pentru ceea ce biserica noastră are de auzit. Noi dorim să trăim potrivit cu tot ceea ce Dumnezeu a spus și să ne supunem întregului sfat al lui Dumnezeu.

Pe de altă parte, predicatorii evangheliei prosperității aleg și folosesc versete scoase din context ca să susțină teologia lor greșită. Procedând astfel, ei evită cu bună știință orice pasaje care ar intra în contradicție cu mesajul lor.

Așadar, dați-mi voie să vă întreb aceste lucruri: Ați fost învățați întreg sfatul lui Dumnezeu, verset cu verset, din fiecare carte a Bibliei? Fac predicatorii voștri legătura consecventă între pasajele din care predică și Persoana și lucrarea lui Isus Hristos, explicând cine este El și felul în care ceea ce El a făcut cere un răspuns din partea voastră? Sau cumva predicatorii voștri se focalizează pe aceleași patru sau cinci teme: favoarea, binecuvântarea, sănătatea, bogăția și prosperitatea? Dacă auzi mesaje pe aceleași teme care nu sunt Evanghelia, mergi la o altă biserică. Găsește o biserică unde se predică întreg sfatul lui Dumnezeu. Cuvântul lui Dumnezeu este un ospăț al adevărului – nu te mulțumi cu câteva firimituri.

Aceeași Biblie, dar doctrină diferită?

Acum, că înțelegem ceva despre elementele de bază ale evangheliei prosperității, haideți să săpăm un pic mai adânc.

Cei care cred în evanghelia prosperității citesc aceeași Biblie ca și eu. De aceea, cum este posibil ca să ajungem la concluzii atât de diferite?

Ei bine, răspunsul ține de felul cum interpretăm Scriptura. Evanghelia prosperității m-a învățat să citesc Scriptura în așa fel încât am văzut toată suferința ca dovada vreunui eșec spiritual. Eu credeam că era un păcat să te duci la doctor. Eu credeam că, dacă aș fi recunoscut că aveam o gripă comună, așa ceva ar fi dovedit necredința mea. Eu credeam că, dacă spuneam ce trebuie și cum trebuie, acest lucru ar fi descuiat binecuvântările lui Dumnezeu pentru viața mea. Din fericire, am aflat că este o cale mai bună de a citi, de a înțelege și de a aplica adevărurile Scripturii.

Am fi înțelepți dacă ținem minte că nu toți cei ce pretind că sunt învățători ai Cuvântului lui Dumnezeu ne și spun adevărul lui Dumnezeu. Aduceți-vă aminte că până și Satana a citat Scriptura înaintea lui Isus, iar Isus a trebuit să răspundă la răstălmăcirile Satanei cu o înțelegere corectă a Cuvântului lui Dumnezeu (Matei 4:5-7). În fapt, Biblia anticipează că învățătorii mincinoși vor căuta să ne amăgească prin răstălmăcirea Scripturii (F.A. 20:30; 2 Petru 3:16).

Există câteva modalități în care evanghelia prosperității răstălmăcește Scriptura. Aici ne vom îndrepta atenția către trei dintre acestea.

În primul rând, evanghelia prosperității ne învață să citim Biblia prin lentile focalizate pe om, nu prin lentile cristocentrice. Isus ne-a învățat că Scriptura se concentrează în esență pe El (Luca 24:13-35). Dumnezeu creează spre gloria Lui, acționează spre gloria Lui și mântuiește păcătoși spre gloria Lui. În Biblie, gloria lui Dumnezeu este esența fiecărui pasaj. Noi însă avem tendința de a crede că lumea se rotește în jurul nostru, astfel că citim Biblia cu această mentalitate.

Deși noi toți suntem înclinați să citim Scriptura greșit, în acest fel centrat pe noi înșine, majoritatea dintre noi recunoaștem că aceasta este o problemă. Dar evanghelia prosperității îi educă pe oameni să citească Scriptura în acest fel. Când credeam în evanghelia prosperității, am fost învățat să citesc Biblia focalizându-mă pe mine însumi și pe experiențele personale. Trebuia să abordez fiecare text cu următoarele întrebări:

Ce mă învață acest text despre a fi binecuvântat?

Ce spune acest verset despre biruință?

Cum mă va conduce acest cuvânt la o prosperitate financiară mai mare?

Prin contrast cu acest fel de a citi Biblia focalizat pe mine, Dumnezeu vrea să citim Scriptura focalizându-ne pe cuvintele Lui. Pavel spune că toate lucrurile sunt „din El, prin El și pentru El” (Rom. 11:36). Citirea Scripturii trebuie să se concentreze pe acțiunile lui Dumnezeu în mântuire, nu pe cum să căpătăm avuții personale.

În al doilea rând, evanghelia prosperității ne învață să interpretăm pasajele biblice în afara contextelor lor. Ca proaspăt creștin, voiam să păstrez mereu Cuvântul lui Dumnezeu înaintea ochilor mei. Aveam să scriu versete biblice pe mici bucăți de hârtie și să le pun peste tot prin casă – pe oglinda de la baie, pe frigider, pe ceasul deșteptător, oriunde ochii mi-ar fi fost atrași de-a lungul zilei. Pasajul de pe oglinda de la baie era cel din Romani 8:37: „noi suntem mai mult decât biruitori”.

Textul biblic pe care îl vedeam în fiecare dimineață pe când ieșeam din casă era cel din Matei 4:9: „Toate aceste lucruri Ți le voi da Ție, dacă Te vei arunca cu fața la pământ și Te vei închina mie”. Eu luam acest verset ca pe o promisiune: dacă Îl slujesc pe Domnul cu toată credincioșia, El mă va binecuvânta din abundență și îmi va da toate lucrurile din lume. Pe măsură ce am făcut pasul într-o lume întunecată și zdrobită, doream ca această făgăduință să îmi întărească credința și dedicarea față de Domnul.

Dar există o problemă. Matei 4:9 nu este o promisiunea de la Dumnezeu, ci o ispită de la Satana.

Iată versetul în contextul lui:

Diavolul L-a dus apoi pe un munte foarte înalt, I-a arătat toate împărățiile lumii și strălucirea lor, și I-a zis: „Toate aceste lucruri Ți le voi da Ție, dacă Te vei arunca cu fața la pământ și Te vei închina mie”. „Pleacă, Satano”, i-a răspuns Isus. „Căci este scris: ,Domnului, Dumnezeului tău să te închini și numai Lui să-I slujești’”. Atunci diavolul L-a lăsat. Și deodată au venit la Isus niște îngeri, și au început să-I slujească (Matei 4:8-11).

Evident că aș fi știut că Matei 4:9 nu era o promisiune dacă aș fi învățat cum să citesc Scriptura în context, dar evanghelia prosperității depinde de alegerea expresiilor și frazelor ignorând narațiunea de ansamblu a Bibliei.

Citirea versetelor în afara contextului nu este un lucru caracteristic doar evangheliei prosperității. Niciunul dintre noi nu citește perfect Cuvântul lui Dumnezeu. Noi toți îl abordăm cum mai puțină atenție decât merită. Dar acest fel de a citi Biblia caracterizează evanghelia prosperității; este ceva esențial în cadrul ei. Acesta este și motivul pentru care predicatorii evangheliei prosperității îi amăgesc pe atât de mulți pretinși creștini, mulți dintre ei dorind sincer să cunoască și să asculte de Cuvântul lui Dumnezeu, dar nefiind învățați niciodată cum să îl citească în context.

În al treilea rând, evanghelia prosperității eșuează să ne învețe mesajul de ansamblu al Bibliei. Biblia prezintă istoria răscumpărării. La începutul ei, omul exista în prezența lui Dumnezeu în pace, armonie și prosperitate perfectă. Dar când păcatul a pătruns în lume, moartea a venit odată cu el. Creația ajunge într-o stare de decădere, iar suferința devine o parte normală a experienței umane (Gen. 3:17-19; Rom. 8:20).

Dar istoria nu se sfârșește acolo. La timpul hotărât de Dumnezeu, Isus vine pentru a face toate lucrurile noi, distrugând păcatul și moartea pe cruce, și restaurând toate binecuvântările creației bune a lui Dumnezeu prin învierea Lui (1 Cor. 15:54-57; Evrei 2:14). Deși Isus a început deja să facă toate lucrurile noi, El va aștepta până la capitolul final ca să ducă această lucrare la punctul ei culminant. Evanghelia ne promite că toți cei ce sunt găsiți în Hristos vor trăi fericiți pe vecie (Isaia 65:17-25; Apoc. 21:1-4, 22-27).

Una dintre principalele probleme ale evangheliei prosperității este că ea îi învață pe creștini să creadă că promisiunile biblice se împlinesc aici și acum, când Dumnezeu însuși aplică aceleași principii doar la cerurile noi și la pământul cel nou.

Să luăm exemplul promisiunii lui Dumnezeu de vindecare trupească. Biblia îi promite fiecărui creștin adevărat vindecare trupească sub forma unui trup glorificat și înviat (1 Cor. 15:51-53). Dar mulți dintre promotorii evangheliei prosperității sugerează că noi putem accesa plinătatea vindecării trupești aici și acum, de această parte a veșniciei. Ei spun că Isus a obținut vindecarea noastră fizică pe cruce; de aceea, fiecare credincios răscumpărat cu sângele Lui poate accesa acum binecuvântarea sănătății trupești.

Aceste afirmații greșesc foarte mult în felul în care înțeleg cum se desfășoară istoria biblică a răscumpărării. Da, Hristos a obținut în final vindecarea trupească completă pentru poporul Lui. Dar acele beneficii sunt aplicate poporului lui Hristos când trupurile noastre vor fi înviate din morți, când Dumnezeu va împlini total și final toate promisiunile Sale făcute sfinților.

A-i învăța pe oameni că Dumnezeu promite să îi vindece aici și acum dacă ei au suficientă credință este nu doar un lucru periculos spiritual, ci este și mortal. Îți aduci aminte de întâmplarea cu care am început această carte? Mii de adepți ai evangheliei prosperității mărturisesc despre experiențe asemănătoare, refuzând ajutorul medical în situații grave pentru că ei credeau că Dumnezeu avea să îi vindece – până ce au constatat că El n-a făcut așa ceva. Promotorii evangheliei prosperității îi rănesc pe adepții lor oferindu-le o nădejde pe care Isus nu le-a promis-o niciodată.

Cum să îi ajutăm pe cei care cred evanghelia prosperității?

Așadar, cum să îi ajutăm pe membrii familiilor noastre, pe prietenii, colegii de muncă sau chiar pe ceilalți membri ai bisericilor noastre care au fost cuprinși de valul evangheliei prosperității? Iată câteva idei simple de care să țineți cont când veți dori să îi scoateți din această erezie, dincolo de rugăciune.

Explicați adevărata Evanghelie

Cea mai importantă modalitate de a-i ajuta este să îi învățăm care este înțelesul corect al Evangheliei.

Conform Scripturii, Evanghelia spune că noi eram morți în păcat (Efes. 2:1), despărțiți de Dumnezeu și destinați mâniei Lui sfinte (Isaia 59:2). Dar chiar pe când noi eram morți în păcatele noastre, Dumnezeu ne-a iubit și ni L-a trimis pe Fiul Lui ca să moară pentru noi (Rom. 5:8). Prin moartea și învierea lui Isus, Dumnezeu ne-a împăcat cu Sine (2 Cor. 5:18). Beneficiile lucrării lui Hristos ne sunt aplicate personal când recunoaștem că acest mesaj este adevărat și când răspundem la el pocăindu-ne de păcatele noastre și punându-ne credința doar în Hristos, recunoscând cu bucurie domnia lui Isus peste viețile noastre (Marcu 1:15; Rom. 10:9; 1 Ioan 5:3). Această ofertă a mântuirii fără plată ne este dată doar prin harul lui Dumnezeu și o primim doar prin credință (Rom. 4:5), o credință care în sine este un dar de la Dumnezeu (Efes. 2:8-9).

Îngăduiți-mi să vă sugerez ca, pe măsură ce explicați Evanghelia, să începeți de la un pasaj foarte bun, precum cel din Isaia 53 – ironic, un pasaj pe care predicatorii prosperității îl folosesc deseori pentru a-și apăra teologia.

Dar El era străpuns pentru păcatele noastre, zdrobit pentru fărădelegile noastre. Pedeapsa, care ne dă pacea, a căzut peste El, și prin rănile Lui suntem tămăduiți (Isaia 53:5).

Predicatorii evangheliei prosperității fac referire la acest verset ca și cum ar conține o promisiune de vindecare trupească obținută de Isus prin lucrarea Lui de la cruce. La prima vedere, acea idee nu pare irațională. Dar ce ne spune acel pasaj în realitate?

Când interpretăm Biblia, o regulă importantă de care trebuie să ținem cont este că trebuie să îi permitem mereu Scripturii să interpreteze Scriptura. Mai mult, noi vrem întotdeauna să ne uităm la Noul Testament când vrem să interpretăm Vechiul Testament. La urma urmei, noi ne dorim să interpretăm Biblia așa cum au făcut Isus și apostolii, nu-i așa?

Astfel, apostolul Petru comentează despre Isaia 53:5 în 1 Petru 2:21-25. Iată acel pasaj în contextul lui:

Și la aceasta ați fost chemați; fiindcă și Hristos a suferit pentru voi, și v-a lăsat o pildă, ca să călcați pe urmele Lui. El n-a făcut păcat, și în gura Lui nu s-a găsit vicleșug. Când era batjocorit, nu răspundea cu batjocuri; și când era chinuit, nu amenința, ci Se supunea dreptului Judecător. El a purtat păcatele noastre în trupul Său, pe lemn, pentru ca noi, fiind morți față de păcate, să trăim pentru neprihănire; prin rănile Lui ați fost vindecați. Căci erați ca niște oi rătăcite. Dar acum v-ați întors la Păstorul și Episcopul sufletelor voastre.

După cum poți vedea, Petru ne învață că profetul Isaia nu promitea că Isus avea să aducă vindecare fizică, ci vindecare spirituală – vindecare de boala păcatului nostru. Iată din nou acel verset:

El a purtat păcatele noastre în trupul Său, pe lemn, pentru ca noi, fiind morți față de păcate, să trăim pentru neprihănire; prin rănile Lui ați fost vindecați (1 Petru 2:24).

Folosind doar o simplă trimitere, puteți arăta ce înseamnă a fi „vindecat” prin rănile lui Isus. Hristos a murit în ultimă instanță ca să trateze cea mai mare problemă a noastră, vinovăția noastră înaintea lui Dumnezeu din cauza păcatului nostru. El a luat asupra Sa pedeapsa păcatelor noastre, astfel încât să putem sta înaintea lui Dumnezeu îmbrăcați în neprihănirea Lui, nu a noastră (2 Cor. 5:21).

În ce privește tema vindecării fizice, puteți pune și întrebări de acest fel: „Dacă se presupune că toți credincioșii sunt în stare să acceseze vindecarea din ispășire, de ce a mai dat Dumnezeu ‚darul vindecării’?” Sau puteți citi Iacov 5:14 și să întrebați pur și simplu: „Dacă toți creștinii au abilitatea de a pronunța vindecarea în Numele lui Isus, de ce îi mai învață Iacov pe creștini să se ducă la prezbiterii bisericii și să le ceară să se roage pentru ei?”

Aceste întrebări nu sunt menite să „câștige” o dispută de idei, dar când sunt puse într-o atitudine de dragoste și smerenie, ele pot deseori să planteze sămânța îndoielii pe care Duhul o poate folosi ca să îi ducă pe unii la adevărata Evanghelie a lui Isus.

Îndreptați mereu atenția către Biblie

Scriptura este plină de exemple de sfinți care au fost iubiți de Dumnezeu, dar care au suferit mult, ca parte din planul bun al lui Dumnezeu pentru viețile lor. Gândiți-vă la unii dintre oameni care au suferit fiind copiii lui Dumnezeu. Iov era neprihănit (Iov 1:1), și totuși Domnul a vrut ca el să sufere mult. Dar Dumnezeu a fost proslăvit prin suferința lui Iov.

Gândiți-vă la lucrarea apostolului Pavel. Iată făgăduința lui Isus pentru viața lui Pavel:

Îi voi arăta tot ce trebuie să sufere pentru Numele Meu (F.A. 9:16).

Aceasta a fost cea mai bună parte a vieții lui Pavel. Iată cum descrie el împlinirea planului iubitor al lui Dumnezeu:

De trei ori am fost bătut cu nuiele; odată am fost împroșcat cu pietre; de trei ori s-a sfărâmat corabia cu mine; o noapte și o zi am fost în adâncul mării. Deseori am fost în călătorii, în primejdii pe râuri, în primejdii din partea tâlharilor, în primejdii din partea celor din neamul meu, în primejdii din partea păgânilor, în primejdii în cetăți, în primejdii în pustie, în primejdii pe mare, în primejdii între frații mincinoși. În osteneli și necazuri, în priveghiuri adesea, în foame și sete, în posturi adesea, în frig și lipsă de îmbrăcăminte! Și, pe lângă lucrurile de afară, în fiecare zi mă apasă grija pentru toate Bisericile. Cine este slab, și să nu fiu și eu slab? Cine cade în păcat, și eu să nu ard? (2 Cor. 11:25-29).

Aduceți-vă aminte că Pavel nu era un vrăjmaș al lui Dumnezeu în timp ce a suferit. El era un apostol ales de Dumnezeu și căruia îi fusese dat harul de a fi un lider în biserica primară. El era chemat de Dumnezeu, credincios față de Dumnezeu și binecuvântat spre slava lui Dumnezeu. Și totuși viața lui a arătat ca viața lui Isus, Domnul lui: plină de suferință.

Ceea ce ne conduce, evident, la exemplul suprem al suferinței din Scriptură: Domnul Isus însuși.

Isus este Robul care suferă din Isaia (Isaia 53). El a fost Fiul preaiubit al lui Dumnezeu (Matei 3:17). Dumnezeu a găsit toată plăcerea în El (Matei 3:17). Și totuși a fost voia Tatălui să Îl zdrobească prin suferință (Isaia 53:10). Isus știa că toate acestea aveau să se împlinească. El știa că suferința era parte din planul Tatălui pentru viața Lui (F.A. 2:23), și a vorbit frecvent despre acest lucru cu ucenicii Lui (Matei 16:21).

Dacă lui Isus I s-a promis suferință în slujirea Lui față de Tatăl, ce înseamnă asta pentru noi? Niciun slujitor nu este mai presus de stăpânul lui (Ioan 15:20). Dacă Hristos a suferit, și noi vom suferi.

Căci cu privire la Hristos, vouă vi s-a dat harul nu numai să credeți în El, ci să și pătimiți pentru El (Fil. 1:29).

Noi ne gândim uneori că apărarea Evangheliei sau corectarea ereziilor este o responsabilitate doar a „acelor tipi” – păstorii, învățătorii de școală duminicală și creștinii care se întâmplă să găsească plăcere în dispute. Dar ajutorul dat celor pe care îi iubim, ca să îi facem să vadă eroarea evangheliei false în care cred, este ceva la care oricare dintre noi poate fi chemat (1 Petru 3:15). Iar dacă Domnul ne dă acea oportunitate, n-ar trebui să fim anxioși, îngrijorându-ne dacă avem sau nu echiparea sau darurile corecte pentru a prezenta Evanghelia (Exod 4:12; Luca 12:12). Dacă avem Biblii deschise, inimi smerite, dragoste pentru semenii noștri și Duhul lui Dumnezeu, oricare dintre noi poate fi folosit de Dumnezeu ca să aducă lumină în aceia care trăiesc în întunericul evangheliei prosperității.

Dacă ai crezut în evanghelia prosperității, te rog să te gândești la versetele pe care tocmai le-am analizat și să te rogi sincer. Întreabă-te dacă felul în care înțelegi Evanghelia și viața creștină este corect în fața întregii mărturii a Scripturii.³

Două evanghelii diferite

Evanghelia prosperității este „poți să îți trăiești acum cea mai bună viață”. Evanghelia lui Isus este „te-am iertat de păcatele tale. Acum ia-ți crucea și urmează-Mă” (v. Luca 9:23). Acestea sunt două evanghelii diferite.

Îți aduci aminte de Roger, prietenul meu de la începutul cărții? Îl iubesc și azi foarte mult. El a avut grijă de mine când nu se înghesuiau mulți să facă asta.

La câțiva ani după ce am devenit creștin, am stat alături de Roger și i-am spus că, deși îl iubeam foarte mult, eram foarte îngrijorat de starea sufletului lui. Până în acel moment, ajunsesem să înțeleg că evanghelia prosperității nu era deloc o evanghelie. Și voiam ca și el să știe adevărul. Am vrut să îi slujesc la fel cum el mi-a slujit mie. Voiam ca și el să vadă frumusețea Evangheliei biblice. Am încercat să îi arăt că evanghelia prosperității este falsă și că există ceva mult mai bun. Trist a fost că Roger n-a vrut să asculte. El m-a mustrat pentru lipsa credinței, așa că a trebuit să mergem pe drumuri diferite.

Pe când am plecat de la Roger în acea zi, am fost răvășit de durere și confuzie. Mă întrebam ce însemna pentru sufletul lui respingerea adevăratei Evanghelii și rămânerea lui în atașament față de evanghelia prosperității.

Sunt sigur că mulți dintre cei care citesc această carte se luptă cu întrebări de acest fel. Poate că te gândești la prietenul tău, la păstorul tău, la părinții tăi – și încerci să înțelegi o întreagă mulțime de nedumeriri spirituale. Poate că ai ajuns să vezi tu însuți că evanghelia prosperității nu este deloc o evanghelie. Ce înseamnă toate acestea pentru tine?

Aceste întrebări sunt importante, și nu avem suficient timp să le tratăm în această scurtă carte. Dacă vrei să capeți mai mult ajutor despre cum să evaluezi credibilitatea pretenției de credință a cuiva, te-aș încuraja să citești cartea lui Mike McKinley, intitulată Am I Really a Christian?⁴

În esență, trebuie să ținem minte că suntem mântuiți doar când ne punem credința în adevărata Evanghelie a lui Isus Hristos. Dacă ne punem credința în orice altă evanghelie, nu în cea dată sfinților odată pentru totdeauna (Iuda 3), suntem încă sub blestemul Legii (Gal. 1:6-9) și nu putem avea nicio încredere în mântuirea noastră.

Îmi aduc aminte cum m-a confruntat cineva prima dată pe tema evangheliei prosperității. Nu mi-a fost deloc plăcut. Dacă ești prins în mișcarea evangheliei prosperității și ai citit până aici, poate că Dumnezeu îți deschide ochii ca să capeți o înțelegere corectă a Evangheliei. Dacă da, dă-mi voie să te încurajez să găsești o biserică locală sănătoasă, unde să poți beneficia de predicare expozitivă sănătoasă, să fii ucenicizat, să îți dai mărturia, să începi să fii vindecat spiritual și să înveți să Îl urmezi pe Isus în plinătatea Duhului și a adevărului.

În ceea ce îi privește pe acei cititori care ar putea încerca să le slujească prietenilor sau membrilor de familie care sunt încă prinși în evanghelia prosperității, vreau să vă îndemn să nu vă descurajați (Gal. 6:9). Continuați să vă rugați, pentru că Dumnezeul nostru este suveran. Continuați să purtați discuții provocatoare cu ei. Îndemnați-i pe cei pe care îi iubiți să gândească biblic despre Evanghelie și să aibă încrederea că Domnul le va da înțelegerea corectă (2 Tim. 2:7). Și, desigur, faceți toate acestea cu smerenie, aducându-vă aminte că doar prin harul lui Dumnezeu ați ajuns să cunoașteți Evanghelia adevărată și frumoasă a lui Isus Hristos (Matei 16:13-17).

ResursE recomandatE

Kate Bowler, Blessed: A History of the American Prosperity Gospel (Oxford University Press, 2013).

Costi Hinn, God, Greed, and the (Prosperity) Gospel: How Truth Overwhelms a Life Built on Lies (Grand Rapids, MI: Zondervan, 2019).

David W. Jones & Russell S. Woodbridge, Health, Wealth, & Happiness: Has the Prosperity Gospel Overshadowed the Gospel of Christ? (Grand Rapids, MI: Kregel, 2010).

Note

[←1]

Întâmplările care implică alte persoane sunt relatate aici cu permisiunea lor. Deseori am folosit pseudonime din rațiuni de protejarea persoanelor în cauză.

[←2]

Detaliile acestei întâmplări se găsesc în articolul “A Gospel That Almost Killed Me”, 9Marks Journal, Jan–Feb 2014: 13-16, http://www.9marks.org/wp-content/uploads/2014/01/9Marks_Journal_2014_jan-feb.pdf

[←3]

Două cărți care prezintă Evanghelia biblică sunt cele scrise de Greg Gilbert, Cine este Isus? și Ce este Evanghelia?, ambele disponibile la Editura MAGNA GRATIA.

[←4]

Mike McKinley, Am I Really a Christian? (Wheaton, IL: Crossway, 2011).